Kotitalouksien varallisuutta mittaavan tutkimuksen perusteella Suomalaiset kuuluvat maailman rikkaimpien ihmisten joukkoon.

Allianzin julkaiseman laajan varallisuustutkimuksen mukaan kotitalouksien varallisuus 50 tutkimuksen vertailumaassa on saavuttanut viime vuoden aikana ensi kertaa kolme tärkeää virstanpylvästä.

Kotitalouksien nettovarallisuus (varat velkojen jälkeen) on ylittänyt 100 biljoonan euron rajan, kiinalaiset ovat tulleet varakkaammiksi kuin japanilaiset ja yli miljardi ihmistä yltää nyt keskiluokkaan kansainvälisillä varallisuusstandardeilla mitattuna.

Vertailun viisi kärkimaata keskimääräisessä henkilökohtaisessa nettovarallisuudessa olivat Sveitsi (157 446 euroa), Yhdysvallat (138 714 euroa), Britannia (86 233 euroa), Belgia (84 771 euroa) ja Ruotsi (82 925 euroa).

Suomalaiset olivat vertailun 20. sijalla 25 059 euron keskimääräisellä henkilökohtaisella nettovarallisuudella.

Suomalaisten sijoituksen kohdalla on vertailussa selkeä vedenjakaja. Sijalta 19 löytyvässä Irlannissa ihmisten keskimääräinen nettovarallisuus on vielä 43 031 euroa ja 18. sijalle yltäneessä Saksassa 44 769 euroa.

Suomalaisten kanssa samassa sarjassa painivat taas sijoilta 21 ja 22 löytyvät espanjalaiset (24 923 euroa) ja eteläkorealaiset (24 157 euroa).

Keskiluokka kasvaa

Tutkimuksen kaikkien vertailumaiden asukkaiden varallisuuden keskiarvoksi saatiin 20 360 euroa. Allianz laskee tutkimuksessaan ”kansainväliseen keskiluokkaan” kuuluviksi kaikki joiden varallisuus on 30–180 prosenttia vertailumaiden keskiarvosta.

Globaaliin keskiluokkaan kuuluvat siis Allianzin mukaan kaikki joiden nettovarallisuus on 6 100 – 36 700 euroa. Matalan varallisuuden omaaviksi lasketaan kaikki joiden nettovarallisuus alittaa 6 100 euroa ja korkean varallisuuden omaaviksi ne, joilla on nettovarallisuutta yli 36 700 euroa.

Tutkimuksen perusteella peräti 3,5 miljardia vertailumaiden asukkaista kuuluu matalan varallisuuden ryhmään. He kattavat noin 71 prosenttia maiden asukkaista, mutta pitävät hallussaan vain noin 5 prosenttia kaikesta varallisuudesta.

Vastavuoroisesti vain 10 prosenttia eli noin 420 miljoonaa vertailumaiden asukkaista kuuluu varakkaisiin. He taas hallitsevat peräti 80 prosenttia maailman varallisuudesta.

Tutkimuksessa huomautetaan, että sekä vähävaraisten että varakkaiden määrät ovat kuitenkin jatkuvasti laskussa ja keskiluokkaan kuuluvien määrä suuressa nousussa.